Inteam

**Inteam** (dahulu **In-Team**) merupakan sebuah kumpulan nasyid Malaysia. Kumpulan ini menyampaikan lagu-lagu nasyid dalam bahasa Melayu, Inggeris dan Arab. Inteam mula dikenali menerusi lagu *Kasih Kekasih* pada tahun 2000 di bawah pengurusan Hijjaz Records. Kumpulan ini juga seangkatan dengan kumpulan UNIC, Aeman dan Mestica yang juga bernaung di bawah label yang sama.

## Perjalanan Karier
### 1998: Sejarah Awal
Pengasasan kumpulan In-Team bermula seawal tahun 1998 di Pusat Matrikulasi UIA Kampus Lembah Pantai di mana ianya dianggotai oleh sekumpulan anak muda yang baru sahaja menjejakkan kaki ke kampus tersebut. Kisahnya bermula apabila fasilitator-fasilitator yang membimbing pelajar baharu hendak mencari beberapa orang mahasiswa untuk membuat persembahan di hari terakhir minggu orientasi yang juga dipanggil sebagai "Ta'aruf Week". Barisan awal kumpulan ini terdiri daripada mahasiswa dari fakulti kejuruteraan dan undang-undang, antaranya ialah Syah, Hazamin, KZ dan turut disertai oleh dua anggota kumpulan Mirwana pada ketika itu iaitu Izzat (kini bekas anggota) dan Akmal. Atas cadangan KZ yang dahulunya merupakan anggota kumpulan Suara SMAKL, kumpulan ini dinamakan sebagai **"In-Team"** yang merupakan akronim kepada perkataan *"Islamic Entertainment Of The Millennium"* selain membawa maksud *"Dalam Kumpulan"* dalam bahasa Inggeris. Jika dieja mengikut sebutan Melayunya iaitu *"Intim"*, ia membawa maksud *"Rapat"* atau *"Akrab"*.

Pada masa yang sama, bahang nasyid begitu membara di Malaysia sehinggakan di UIA pada ketika itu, muncul hampir 20 kumpulan nasyid yang melibatkan kolej, fakulti dan juga jurusan. Selain In-Team, terdapat sebuah kumpulan nasyid utama di UIA yang bernama **Husaini** di mana kumpulan ini bernaung di bawah kelab nasyid rasmi UIA iaitu **"Grimis"** dan sering dianggap sebagai pesaing utama kepada In-Team. Seperti In-Team, Husaini juga mempunyai anggota yang ramai pada ketika itu antaranya Hisyam, Rahim, Ariffin (kemudian menyertai Hijjaz) dan Amin Idris (kini pengacara & motivator).

Perjalanan seni kumpulan In-Team bermula apabila mereka telah diundang untuk membuat persembahan-persembahan di dalam dan luar kampus di mana salah satunya ialah persembahan pembukaan di sekolah lama Hazamin iaitu Sekolah Menengah Agama Al-Ihsan di Temerloh, Pahang. Pada malam itu, kumpulan Hijjaz hadir sebagai tetamu dan membuat persembahan di sekolah yang sama. Selain itu, sebuah konsert yang mengumpulkan kumpulan-kumpulan nasyid di UIA iaitu *"KAWAN"* diadakan pada setiap tahun dan akan menjemput kumpulan-kumpulan nasyid terkenal, antaranya Hijjaz dan Raihan. Di konsert itulah Hijjaz dapat mengesan bakat In-Team dan kemudiannya mempelawa mereka ke sesi ujibakat di bawah kendalian Hijjaz Music Entertainment (HME).

In-Team yang pada ketika itu dianggotai Syah dan Hazamin serta tiga anggota kumpulan Husaini iaitu Ariffin, Masnawi dan Fakri telah mempersembahkan bakat mereka dengan baik dan berjaya menambat hati Hijjaz untuk diserap sebagai ahli keluarga HME. Bagaimanapun, In-Team tidak terus menandatangani kontrak untuk menghasilkan album, sebaliknya mereka menimba ilmu nasyid dengan Hijjaz terlebih dahulu selama hampir setahun. Dalam tempoh itulah mereka mengikuti Hijjaz setiap kali kumpulan itu membuat persembahan pentas di seluruh Malaysia dan selalunya In-Team akan menjadi penyanyi latar bagi kumpulan tersebut. Dalam masa yang sama, In-Team turut bertindak sebagai penyanyi latar untuk album sulung kumpulan nasyid kanak-kanak iaitu Aeman yang juga artis naungan pertama Hijjaz Music Entertainment.

### 1999-2000: ''Kasih Kekasih''
Menjadi lumrah bagi mana-mana kumpulan nasyid yang bergiat aktif di universiti, In-Team juga mengalami pertukaran anggota. Faktor komitmen dan keserasian telah menyebabkan Ariffin, Masnawi & Fakri berkeputusan untuk tidak lagi bersama In-Team, meninggalkan Syah & Hazamin sebagai anggota yang tinggal. Mereka berdua bersama pihak pengurusan kemudiannya mencari beberapa anggota baharu untuk melengkapkan senarai akhir In-Team. Melalui beberapa sesi uji bakat, In-Team berjaya dilengkapkan dengan kemasukan Hisyam yang merupakan anggota kumpulan Husaini dan Suhaimi yang kebetulan merupakan kenalan lama Hazamin ketika bersekolah di Pahang. Bersama Hisyam dan Suhaimi, In-Team secara rasminya diperkenalkan sebagai artis naungan Hijjaz Music Entertainment dan meneruskan sesi rakaman yang tergendala di beberapa buah studio. Pada masa yang sama, In-Team juga menjadi penyanyi latar untuk kumpulan Hijjaz setiap kali kumpulan tersebut mengadakan persembahan pentas di seluruh Malaysia. Akhirnya pada tahun 2000, In-Team membuat kemunculan sulung mereka dengan album ***[[Kasih Kekasih]]*** di bawah terbitan Hijjaz Music Entertainment dan edaran oleh NAR Records.

Menerusi lagu *killer* mereka iaitu *Kasih Kekasih*, nama In-Team mula meniti di bibir peminat apabila album tersebut mencatatkan jualan melebihi 80,000 unit sekaligus melayakkan mereka mendapat anugerah platinum daripada Hijjaz Records & NAR Records. Namun di sebalik meletupnya lagu *Kasih Kekasih*, ia mengundang pelbagai reaksi daripada orang ramai. Kebanyakannya menerima baik lagu tersebut kerana mengandungi nilai-nilai positif yang boleh diambil. Namun, ada juga yang memandangnya dari sisi negatif kerana berpendapat lagu ini akan menggalakkan lagi orang ramai untuk menjalinkan cinta pada usia yang muda sehinggakan Inteam pernah ditegah dari menyanyikan lagu tersebut setiap kali mereka mengadakan persembahan pentas di dalam UIA. Lama-kelamaan, kontroversi itu mulai lenyap dan orang ramai mula menerima baik lagu tersebut setelah memahami lirik dan mesej yang hendak disampaikan dalam lagu tersebut.

### 2001: ''Impian Kasih''
Setelah setahun Inteam menghasilkan album pertama, mereka muncul pula dengan album kedua yang berjudul ***[[Impian Kasih]]*** pada tahun 2000 di bawah terbitan Hijjaz Music Entertainment dengan NAR Records masih lagi bertindak sebagai pengedar album. Album ini telah menaikkan lagi nama Inteam dalam industri dengan beberapa lagu hit mereka antaranya *Impian Kasih*, *Insan Taqwa*, *Hembusan Kasturi*, *Selamatkan Dunia* dan sebuah lagu srikandi bertajuk *Rabiatul Adawiyah*. Sebuah lagu ciptaan Suhaimi Inteam bersama gurunya, Ustaz Khairul iaitu *Lilin Seorang Guru* turut dimuatkan dalam album ini.  

Pada waktu ini, Hijjaz dan NAR Records telah mengeluarkan peruntukan yang besar dalam penghasilan album kedua setelah melihat kejayaan album *Kasih Kekasih*. Dengan kelebihan tersebut, Inteam kelihatan agak kehadapan dari segi penghasilan album dengan kemudahan studio rakaman yang lebih canggih sekaligus mempamerkan kualiti bunyi yang lebih baik. Di samping itu, susunan muzik Inteam juga menjadi lebih mantap & kreatif berbanding sebelumnya hasil khidmat beberapa pemuzik profesional seperti Along, Musa dan Ujang dari kumpulan Exists dan ramai lagi.

### 2002-2003: Rahim - Tiada Yang Lain
Dikala In-Team sedang giat mempromosikan album kedua mereka, ahli-ahli In-Team sudahpun berada di tahun kedua pengajian dan jadual mereka juga semakin padat dari hari ke hari. Hal ini sedikit sebanyak menyebabkan jadual mereka mula berlainan terutamanya Hisyam yang pada ketika itu hendak menghabiskan pengajiannya dengan lebih awal daripada tempoh pengajian yang ditetapkan. Anggota In-Team yang lain sememangnya memahami keadaan Hisyam pada ketika itu namun bagi pihak pengurusan, mereka bersikap sebaliknya.

Kesibukan tersebut telah menimbulkan ketegangan antara Hisyam dengan pihak pengurusan, tambahan pula Hisyam merasakan bahawa bayaran yang diterima oleh beliau dan rakan-rakannya tidak setimpal dengan persembahan pentas yang diterima setiap bulan. 
Konflik ini menjadi parah apabila Hisyam direhatkan oleh pihak pengurusan dalam satu tempoh yang tidak jelas menyebabkan karier In-Team sedikit terganggu ketika itu. Biarpun Hisyam ada mengajak anggota-anggota In-Team untuk mencari label lain, namun Syah, Hazamin & Suhaimi merasakan bahawa masih banyak lagi perkara yang mereka perlu pelajari dan kecapi bersama Hijjaz Records sebelum betul-betul mengambil keputusan untuk meninggalkan pihak pengurusan. 

Atas faktor tersebut, In-Team memilih untuk meneruskan kontrak bersama Hijjaz Records sekaligus Hisyam keluar dari In-Team. Pada masa yang sama, In-Team bersama artis Hijjaz Records yang lain iaitu UNIC dan Ae-man tampil dengan sebuah album kompilasi yang berjudul ***Nur Kasih*** di mana album tersebut menghimpunkan lagu-lagu hit dari ketiga-tiga kumpulan tersebut. Album kompilasi ini turut menampilkan sebuah lagu baharu Inteam pada ketika itu iaitu *Nur Kasih*, ciptaan Munif Hijjaz di mana rakaman lagu ini hanya menampilkan tiga anggota sahaja iaitu Syah, Hazamin dan Suhaimi. Lagu ini ternyata mudah mendapat tempat di hati peminat sekaligus menjadikan ianya lagu In-Team yang paling "berhantu" sehingga kini.

Keluarnya Hisyam daripada In-Team meninggalkan impak yang besar serta mengejutkan banyak pihak di kala nama mereka berada di puncak. Bagi melengkapkan kembali *line-up* In-Team, Syah & Hazamin membawa masuk sahabat mereka dari kumpulan Husaini iaitu Abdul Rahim untuk menggalas posisi yang ditinggalkan Hisyam. Bersama Abdul Rahim, In-Team kemudiannya melahirkan album studio ketiga berjudul ***[[Damba Kasih]]*** pada tahun 2003 di bawah terbitan Hijjaz Music Entertaiment dengan NAR Records kekal sebagai pengedar album. Album ini menampilkan banyak lagu hit seperti *Damba Kasih*, *Sentuhanmu*, *Bisikan Nurani* dan sebuah lagu srikandi berjudul *Ratu Syahadah*. Lagu *Nur Kasih* yang terkandung dalam album kompilasi *Nur Kasih* sebelum itu juga dimasukkan semula ke dalam album *Damba Kasih* di trek kelapan (trek pertama di muka dua atau "Side B" dalam format kaset).

### 2004: ''In-Team '04''
Berikutan kejayaan album ketiga mereka, In-Team tidak lagi menoleh ke belakang dengan menghasilkan material untuk album mereka yang seterusnya. Hijjaz Records ternyata tidak kedekut untuk mengeluarkan bajet yang lebih besar untuk menghasilkan album keempat In-Team, malah pada ketika ini juga Hijjaz telah bekerjasama dengan syarikat rakaman antarabangsa iaitu EMI yang banyak melahirkan artis-artis terkenal di Malaysia seperti Allahyarham Dato' Sudirman Haji Arshad, Allahyarham Dato' Hail Amir, Uji Rashid & Allahyarhamah Datuk Sharifah Aini untuk mengedarkan album-album terbitan Hijjaz Records setelah kontrak edaran album bersama NAR Records tamat pada tahun sebelumnya. 

Pada tahun 2004, lahirlah album keempat In-Team yang mula menampakkan beberapa kelainan berbanding tiga album sebelumnya. Album ini diberi judul ***[[In-Team '04]]*** dan tidak lagi menggunakan perkataan *"kasih"* seperti album-album sebelumnya. Kelainan ini juga kelihatan jelas dari segi susunan muzik dalam setiap lagu di mana mereka memasukkan elemen *"world music"* dalam lagu bertajuk *Az-Ziarah* yang juga sebuah lagu Arab lama nyanyian Habib Asasi dari negara Yaman. Selain itu, album ini hanya memuatkan 10 buah lagu sahaja dan tiada lagi *"narration"* sepertimana yang terkandung dalam tiga album sebelumnya.

Album ini diberi nama In-Team '04 kerana album ini merupakan album studio In-Team yang keempat, dikeluarkan pada tahun 2004 dan dianggotai oleh 4 orang. Album ini juga merupakan antara album terbitan Hijjaz Records yang terawal diedarkan oleh EMI selain album *See You Di IPT* (UNIC) dan *Sendu Sendawa* (Mestica). Antara lagu hit dalam album ini ialah *Setanggi Syurga*, *Kasihku Abadi*, *Kalimah Cinta* (dari album kompilasi *"Kalimah Cinta"*) dan sebuah lagu srikandi yang berjudul *Halimatus Saadiah*. Salah satu lagu dalam album ini iaitu *Keredhaan-Mu* dicipta oleh Hazamin bersama rakan sebiliknya di UIA dahulu iaitu Zamre Khan. Album In-Team '04 merupakan album terakhir In-Team di bawah Hijjaz Records sebelum mereka mula bergerak sendiri pada tahun 2005.

### 2005-2006: Pengunduran Suhaimi, In-Team Kepada Inteam & Album ''Tiada Lagi Kasih''
Pada tahun 2004, In-Team telah mendapat keizinan daripada Hijjaz Records untuk menguruskan sendiri persembahan mereka tanpa bantuan pihak pengurusan. Untuk memudahkan lagi urusan persembahan, In-Team telah menubuhkan syarikat persendirian mereka iaitu In-Team Edutainment dengan menggunakan salah sebuah bilik di rumah sewa Hazamin sebagai pejabat operasi mereka pada awalnya. Pada masa yang sama, In-Team sempat bergandingan dengan artis baharu Hijjaz Records iaitu Mestica dengan lagu *Kerana Cinta*.

Pada penghujung tahun 2004, Hijjaz seperti biasa menawarkan In-Team untuk melanjutkan lagi kontrak bersama Hijjaz Records, tetapi kali ini In-Team sepakat untuk menolak tawaran tersebut. Keputusan yang diambil ini membuatkan anggota-anggota Hijjaz berasa kecewa dan merasakan Inteam tidak mengenang budi sehinggakan Inteam ditegah daripada menyanyikan lagu-lagu mereka semasa bernaung di bawah Hijjaz Records. Namun bagi Inteam, keputusan mereka untuk menolak tawaran bukanlah kerana mereka tidak lagi menyukai Hijjaz, tetapi sudah tiba masanya untuk mereka bergerak sendiri dan menjadikan kejayaan Hijjaz sebagai inspirasi.

Konflik yang berlaku ini telah mendorong kepada penjenamaan semula nama mereka daripada **In-Team** menjadi **Inteam** demi mengelakkan sebarang isu yang timbul antara mereka dengan Hijjaz. Inteam juga cuba untuk menjernihkan keadaan dan berhubung dengan Hijjaz untuk membenarkan mereka menyanyikan lagu-lagu mereka ketika masih bernaung di bawah Hijjaz. Namun di kala mereka mahu memulakan langkah untuk bergerak sendiri, Suhaimi mula berbelah bahagi kerana masih menyayangi guru-guru mereka dan tidak bersedia lagi untuk meninggalkan Hijjaz Records.  

Setelah pertimbangan dibuat, Suhaimi mengambil keputusan untuk menyambung kontrak bersama Hijjaz Records sebagai penyanyi solo dan menganggap beliau sudah tidak lagi sehaluan dengan Inteam. 
Pada masa yang sama, In-Team Edutainment secara rasminya dinaik taraf menjadi Inteam Records Sdn. Bhd. dan telah mempunyai beberapa orang pekerja dengan sebahagiannya merupakan sahabat Inteam di UIA. Dengan tertubuhnya Inteam Records, Inteam telah memulakan usaha untuk menghasilkan album mereka sendiri dan mula mendapatkan khidmat rakan-rakan dalam arena nasyid untuk penciptaan dan penyusunan lagu antaranya Abu Bakar Raihan (lagu *Cintailah Ilahi*), Fadzli Fareast (lagu *Segenggam Tabah*), Akmal Mirwana (lagu *Tanpa-Mu*), Azahari Nowseeheart (lagu *Pesona Dunia*) dan juga Frizdan (lagu *Pemergianmu*). 

Selain itu, Inteam juga berkolaborasi bersama artis-artis nasyid lain seperti Nazrey Johani menerusi lagu *Kehidupan* dan Muaz Dzulkefly menerusi lagu *Selawat Badrul 'Ain*. Inteam juga telah mengetengahkan lagu ciptaan mereka sendiri dalam album ini, antaranya *Senandung Budi* ciptaan Rahim, *Stand Together* ciptaan Syah dan *Taman Firdausi* ciptaan Hazamin. 

Setelah hampir setahun memerah keringat, akhirnya Inteam berjaya menghasilkan album kelima yang berjudul ***[[Tiada Lagi Kasih]]*** pada tahun 2006, yang juga album pertama di bawah penerbitan mereka sendiri iaitu Inteam Records serta menjalin kerjasama dengan EMI sebagai pengedar album. Album ini mengembalikan semula identiti album-album Inteam yang terdahulu di mana album ini mengandungi 2 *narration* oleh Ustaz Dinie Juri. Album ini menunjukkan kemampuan mereka dalam menghasilkan album mereka sendiri dan seterusnya menaikkan nama mereka ke peringkat yang lebih tinggi dalam arena seni.

### 2007-2013: Bergabung Dengan Bekas Anggota
Pada tahun 2007, Inteam sekali lagi menghasilkan album studio dan judul albumnya kali ini ialah ***[[Nur Insani]]***. Album ini merupakan album pertama Inteam yang berkonsepkan jalan cerita di mana lagu-lagu yang terkandung dalam album ini disusun mengikut permulaan hidup manusia dari lahir sehingga meninggal dunia. Album ini juga merupakan album pertama Inteam yang menampilkan salah seorang bekas anggotanya iaitu Hisyam.

Dua tahun selepas itu, Inteam telah menghasilkan album ketujuh yang berjudul ***[[Allahu Rabbi]]***. Album yang diedarkan oleh Warner Music Malaysia ini boleh dianggap sebagai album yang istimewa kerana mereka telah menjemput Hisyam dan Suhaimi, menjadikan album ini mendapat sambutan yang luar biasa dalam kalangan peminat. Album ini turut mengubah nasib kumpulan **Inteam** itu sendiri apabila mereka berjaya merangkul anugerah menerusi lagu *Dia Muhammad* dan album *Allahu Rabbi* dalam '''AIM ke-17''' yang berlangsung pada tahun 2010. Lagu *Dia Muhammad* diiktiraf sebagai Lagu Nasyid Terbaik manakala album *Allahu Rabbi* diangkat sebagai Album Nasyid Terbaik pada malam tersebut yang berlangsung pada 2 Mei 2010 di Pusat Dagangan Dunia Putra, Kuala Lumpur.

Pada tahun 2013, Inteam sekali lagi menjemput Hisyam dan Suhaimi untuk menyertai album kelapan mereka yang bertajuk ***Iman & Aman***. Album ini menampilkan gabungan muzik nasyid yang matang dan mesej keagamaan yang mendalam, sekaligus mengukuhkan lagi reputasi Inteam dalam industri. 

Antara lagu yang paling menonjol ialah *Iftar*, sebuah karya istimewa ciptaan *Syah Inteam*, yang menjadi kegemaran ramai dan sering diperdengarkan semasa bulan Ramadan. Album ini turut mencerminkan perjalanan seni Inteam yang sentiasa berinovasi kreatif dalam berkarya sambil mengekalkan identiti dakwah mereka.

### 2014-2022: Ujian Getir Syah, Kembalinya Hisyam Bersama Inteam, ''Gema Gegar Vaganza'' & Konsert Inteam 20 Tahun
Sekitar tahun 2014, dunia nasyid telah dikejutkan dengan berita yang menyedihkan di mana penyanyi utama Inteam, Syah telah terkena jangkitan kuman di paru-paru yang menyebabkan beliau mengalami batuk yang amat teruk di samping mengalami penyusutan berat badan yang sangat drastik. Keadaan menjadi lebih genting apabila keadaan kesihatan Syah semakin menurun dan mula tidak sedarkan diri dan ketika itulah timbul khabar angin yang mengatakan bahawa harapan beliau untuk hidup semakin tipis. 

Keadaan ini telah menimbulkan keresahan dua anggota Inteam yang lain iaitu Hazamin dan Rahim di mana mereka berasa sangat sedih dan buntu memikirkan sahabat mereka. Namun dengan izin Allah, keajaiban telah berlaku di mana Syah sembuh seperti sediakala berkat usaha para doktor dan juga doa dari orang sekeliling. Namun begitu, Hazamin dan Rahim meminta Syah untuk berehat seketika daripada aktiviti seni dan pada ketika itulah mereka memanggil Hisyam untuk bersama mereka menjayakan persembahan-persembahan di institusi-institusi pengajian di dalam dan luar negara.

Pada tahun 2015, Inteam mengumumkan bahawa mereka telahpun kembali berempat dengan kemasukan semula Hisyam sebagai anggota tetap. Dengan kembalinya Hisyam, Inteam telah menghasilkan sebuah album kompilasi iaitu ***Miracle Hits Inteam***, di mana album ini menghimpunkan semula lagu-lagu hit Inteam dari album Kasih Kekasih sehingga album Iman & Aman. Album ini turut menampilkan single terbaru mereka berjudul  *#suratcinta* yang menceritakan tentang Al-Quran. Single ini diterima dengan sangat baik oleh para peminat.

Pada tahun 2018, Inteam telah terpilih untuk menyertai Gema Gegar Vaganza 2 anjuran Astro. Mereka berjaya mara ke pusingan akhir dan mendapat tempat keempat. Selepas penyertaan tersebut, mereka muncul dengan single terbaharu mereka berjudul *Dia*, ciptaan Harry Khalifah dan lirik oleh Syah Inteam. Single ini turut diserikan lagi dengan penampilan pasangan pelakon Norman Hakim dan Memey Suhaiza bersama anak mereka di dalam video klip.

Pada tahun 2020, Inteam telah melancarkan single baharu mereka iaitu *Wanita* ciptaan sepenuhnya oleh Hisyam Ahmad dan menampilkan seorang instafamous terkenal iaitu Aisyah Hijanah. Kemudian pada 12 Disember 2020, Inteam telah mengadakan *Konsert Inteam 20 Tahun* sempena tahun ke-20 Inteam berada dalam industri muzik tanah air. Konsert yang mendapat dana daripada Kementerian Komunikasi Dan Multimedia Malaysia (KKMM) menerusi Geran Dana Kandungan Digital (DKD) ini berlangsung dengan meriah sekali di mana mereka turut menjemput beberapa artis terkenal tanah air seperti Hijjaz, UNIC, Fitri Haris, Suffian Amrin, Khai Bahar, Lah Ahmad, Ikhwan Fatanna dan juga kumpulan Exists.

### 2023: Pemergian Suhaimi
Pada 15 November 2023, Inteam menerima khabar duka apabila sahabat se-Inteam mereka, Suhaimi Saad telah kembali ke rahmatullah di Hospital Sultan Ismail, Johor Bahru pada jam 7.40 petang akibat jangkitan kuman dalam paru-paru. Pemergian beliau berlaku dengan tiba-tiba, mengejutkan ahli keluarga, rakan-rakan, serta sahabat seperjuangan dalam dunia muzik nasyid, dan meninggalkan kesedihan mendalam kepada semua yang mengenalinya. Seminggu sebelum kematiannya, tiga anggota Inteam iaitu Syah, Hazamin & Rahim sempat menziarahi Suhaimi di rumah mentuanya di Kota Tinggi, Johor.

Kehilangan Suhaimi bukan sahaja mengejutkan para peminat setia yang sentiasa mengikuti perkembangan beliau, tetapi juga menggugah emosi ramai penggiat seni yang mengenali dedikasi dan sumbangan beliau sepanjang kerjaya. Sepanjang hayatnya, Suhaimi dikenali sebagai individu yang rendah hati, berbakat besar, dan penuh semangat dalam menyebarkan mesej keagamaan melalui muzik nasyid. Pemergiannya meninggalkan kekosongan yang sukar diisi, namun karya-karya dan kenangan manis bersamanya akan terus hidup dalam ingatan semua yang mengenalinya.

Bagi ahli Inteam, pemergian sahabat mereka ini adalah satu kehilangan yang amat dirasai. Setiap detik kenangan, setiap persembahan, dan setiap tawa bersama kini menjadi memori berharga yang akan terus dikenang sampai bila-bila. Pemergian Suhaimi bukan sahaja menandakan berakhirnya satu era, tetapi juga mengingatkan manusia tentang betapa rapuhnya kehidupan dan betapa pentingnya untuk menghargai setiap detik bersama insan yang dikasihi. Kenangan anggota-anggota Inteam bersama Allahyarham Suhaimi kemudiannya diabadikan dalam lagu *Harum Setangkai Doa* ciptaan Frizdan dan lirik oleh Ito Lara.

## Anggota Kumpulan

**Anggota Terkini**
* Mohd Syahril bin Abdul Khalid (Syah) - Ketua kumpulan Inteam dan pengasas Inteam bersama Hazamin sejak awal penubuhannya pada tahun 1998 sehingga kini. Berasal dari Seremban, Negeri Sembilan.
* Muhammad Hazamin bin Harun (Hazamin/Amin) - Pengasas kumpulan Inteam bersama Syah sejak awal penubuhannya pada tahun 1998 sehingga kini. Berasal dari Temerloh, Pahang.
* Abdul Rahim bin Osman (Rahim) - Anggota yang dibawa masuk oleh Inteam untuk menggantikan Hisyam yang menarik diri pada tahun 2002, seterusnya menjadi salah satu sumber kekuatan Inteam untuk terus bertahan sehingga kini. Berasal dari Segamat, Johor.
* Hisyam bin Ahmad (Hisyam/Syam) - Mula menganggotai Inteam pada tahun 2000 menerusi album *Kasih Kekasih* sebelum meninggalkan kumpulan tersebut pada tahun 2002. Membuat kemunculan semula bersama Inteam pada tahun 2015 sebagai anggota tetap sehingga kini. Berasal dari Ulu Klang, Kuala Lumpur. 

**Bekas Anggota**
***[[Suhaimi Saad|Mohd Suhaimi bin Saad]] (Suhaimi/Mie)** mula menganggotai **[[Inteam]]** pada tahun 2000 sebelum bergerak secara solo pada 2005. Beliau kembali ke rahmatullah pada **15 November 2023** akibat **jangkitan kuman pada paru-paru**, meninggalkan kesedihan yang mendalam dalam kalangan peminat dan penggiat muzik nasyid.
** Pemergian Suhaimi meninggalkan legasi yang besar melalui karya-karya nasyidnya yang penuh makna, mesej keagamaan, dan pengaruhnya dalam membentuk perjalanan muzik nasyid tanah air. Suara, persembahan, dan sumbangannya akan terus dikenang, menjadi inspirasi dan warisan yang tidak akan dilupakan oleh generasi peminat setia.
### Garis Masa

## Diskografi

### Album Studio

### Single

### Album Kompilasi Inteam & Album Lain Yang Melibatkan Inteam

## Peringkat Antarabangsa
**Inteam** juga kini **mencipta sejarah baharu** apabila berjaya **melebarkan sayapnya ke peringkat antarabangsa.** Bermula dengan perjuangan di tanah air, mereka kini menempah nama di pelbagai negara serantau seperti **Singapura, Brunei, Thailand, Indonesia, dan Filipina**. Kejayaan ini bukanlah datang sekelip mata, tetapi hasil dedikasi serta kesungguhan mereka dalam memperjuangkan muzik nasyid yang berteraskan dakwah dan mesej ketuhanan. Suara harmoni yang mantap, susunan muzik yang segar serta lirik yang menyentuh jiwa menjadikan karya Inteam diterima oleh pelbagai lapisan masyarakat.   

Selain itu, langkah mereka tidak terhenti di Asia Tenggara sahaja. Inteam turut **menembusi pasaran antarabangsa yang lebih luas** dengan membawa irama nasyid ke **China, Mesir, Kanada, Turkiye, Lubnan, Vietnam, dan Kemboja**. Kehadiran mereka di negara-negara ini menunjukkan **bahawa mesej Islam** yang disampaikan **melalui muzik** mampu diterima dalam pelbagai budaya dan bahasa. Setiap persembahan yang diadakan bukan sekadar hiburan, tetapi **menjadi wadah** untuk **menyebarkan nilai-nilai murni**, **kasih sayang**, dan **semangat persaudaraan sejagat.** Lebih membanggakan lagi, pengaruh Inteam kini turut **sampai ke benua lain** seperti **Amerika Syarikat, Perancis, Australia, New Zealand, Algeria, dan Syria**.  

Ini membuktikan bahawa nasyid **bukan sekadar genre muzik tempatan**, tetapi **satu bentuk seni universal** yang mampu menyentuh hati manusia di seluruh dunia. Kejayaan ini meletakkan Inteam sebagai **salah satu kumpulan nasyid terkemuka** yang bukan sahaja mengharumkan nama Malaysia, malah menjadi **duta kecil** dalam menyampaikan mesej Islam melalui seni dan suara yang penuh keindahan. 
**Inteam** juga **percaya** bahawa **kejayaan mereka menembusi pasaran antarabangsa** bukanlah hasil usaha mereka semata-mata, tetapi turut **didorong oleh** sumbangan besar para **penasyid terdahulu** yang telah membuka jalan. Antara kumpulan yang menjadi inspirasi utama ialah **kumpulan [[Raihan]]**, yang sejak dahulu lagi telah berjaya **membawa irama nasyid Malaysia ke pentas dunia.** **Kejayaan Raihan dalam memperkenalkan nasyid ke peringkat global** telah **memberi dorongan dan motivasi** yang besar kepada generasi baharu seperti **Inteam** untuk terus **melangkah lebih jauh dalam bidang seni dakwah** ini. 
## Anugerah, pencalonan dan penghargaan

Sepanjang penglibatan kumpulan Inteam dalam industri muzik tanah air, mereka telah **menerima pelbagai pengiktirafan melalui anugerah, pencalonan dan penyertaan dalam pertandingan muzik tempatan.** Kejayaan yang diraih mencerminkan dedikasi serta konsistensi kumpulan ini dalam menghasilkan karya berkualiti dan berpengaruh dalam arena nasyid moden. Melalui perjalanan karier yang panjang, Inteam bukan sahaja **diiktiraf atas mutu vokal dan kreativiti mereka**, tetapi juga atas sumbangan besar dalam memperkembangkan muzik berunsur dakwah. Pelbagai anugerah dan pencalonan yang diterima menjadi bukti kukuh terhadap ketekunan serta keunggulan mereka sebagai antara kumpulan nasyid paling berpengaruh di Malaysia.

Di antara kejayaan album mereka ialah **kejayaan mencapai Anugerah Platinum iaitu melebihi 25,000 unit**. Album pertama mereka, ***Kasih Kekasih*** **sahaja telah terjual sebanyak 80,000 unit.**

Kumpulan Inteam juga turut membuktikan keupayaan mereka melangkaui sempadan tempatan apabila berjaya **membawa nama nasyid Malaysia ke peringkat antarabangsa**. Melalui persembahan, **kolaborasi serta penerimaan karya mereka di luar negara**, Inteam telah menunjukkan bahawa muzik berunsur dakwah mampu diterima secara global. Kejayaan ini menjadi simbol bahawa usaha dan komitmen mereka bukan sahaja **diiktiraf di Malaysia,** malah turut mendapat perhatian di arena antarabangsa.

## Konsert 20 Tahun Inteam

***Konsert 20 Tahun Inteam*** merupakan satu detik bersejarah yang **meraikan dua dekad perjuangan kumpulan nasyid** tersohor Malaysia itu. Konsert ini diadakan s**ebagai tanda penghargaan kepada para peminat** yang telah menyokong mereka **sejak tahun 2000.** Ia menghimpunkan **lagu-lagu popular seperti ''Kasih Kekasih'', ''Nur Kasih'' dan ''Dia'',** serta menampilkan kolaborasi bersama **artis jemputan seperti Hijjaz, Exists, Khai Bahar, Lah Ahmad, UNIC dan Zayne**, menjadikan persembahan itu bukan sekadar hiburan tetapi simbol ukhuwah antara generasi lama dan baharu dalam dunia nasyid. 

Pelaksanaan konsert ini turut berdepan cabaran apabila negara berada dalam tempoh **pandemik COVID-19 dan pelaksanaan PKPB**. Namun, Inteam menunjukkan kecekalan dengan **menyesuaikan konsep konsert kepada format hibrid,** iaitu **gabungan tontonan fizikal dan atas talian.** Pendekatan ini **membuktikan kesungguhan mereka memastikan mesej dakwah dan hiburan rohani tetap sampai** kepada penonton walau dalam situasi sukar.

Walaupun berdepan pelbagai kekangan, **konsert ini tetap berjaya dilaksanakan dengan kemantapan vokal dan susunan muzik yang kreatif.** Persembahan mereka memadukan elemen klasik dan moden, mengekalkan nilai nasyid sambil memberi nafas baharu yang segar. **Ketiadaan bekas ahli, Suhaimi Saad, akibat masalah kesihatan**, sedikit sebanyak menyentuh emosi penonton, namun semangat kebersamaan dan rasa syukur mewarnai keseluruhan persembahan.

## Konsert Kasih Kekasih Inteam 25 Tahun
Kumpulan nasyid Inteam telah menjadi fenomena dalam industri muzik Malaysia sejak ditubuhkan 25 tahun lalu, terkenal dengan lagu-lagu yang menyentuh jiwa dan mesej dakwah yang konsisten. **Konsert ''Kasih Kekasih 25 Tahun*** yang diadakan pada *'28 September 2025 di Idea Live Arena, Petaling Jaya,** menandakan ulang tahun ke-25 mereka dan **mendapat sambutan luar biasa** apabila **tiket habis dijual dalam masa hanya satu jam**.  

Konsert ini **menghimpunkan lagu-lagu popular seperti *Kasih Kekasih*, *Nur Kasih*, *Setanggi Syurga*, dan *TanpaMu*,** sambil menampilkan kolaborasi bersama artis undangan, menjadikan persembahan bukan sahaja hiburan tetapi juga manifestasi pengaruh dan legasi Inteam dalam dunia nasyid.
Tema konsert ''Cinta Ilahi, Sayang Nabi, Kasih Insani'' memperlihatkan kesinambungan misi dakwah kumpulan ini sambil menyampaikan mesej rohani kepada peminat lama dan baharu. **Persembahan mereka diperkaya dengan susunan muzik moden, visual menarik, serta elemen pentas yang interaktif,** memastikan pengalaman menonton lebih segar dan relevan dengan citarasa masa kini. Kekuatan vokal, harmoni, dan penghayatan setiap ahli Inteam membuktikan bahawa mereka masih unggul dan konsisten walaupun sudah berusia lebih dua dekad dalam industri muzik.

Selain persembahan muzik, konsert ini turut menampilkan **kerjasama dengan MINAZ Sdn Bhd** sebagai penaja utama, s**erta rangkaian radio Astro seperti Zayan (stesen radio), Era (stesen radio), Sinar (stesen radio), dan Gegar (stesen radio)sebagai radio rasmi. Tiket dijual melalui  Aplikasi Khair sebagai platform rasmi**, memperlihatkan usaha Inteam memperluas pengaruh mereka dan memperkukuh hubungan dengan peminat melalui pelbagai saluran. Kerjasama strategik ini membuktikan bahawa Inteam bukan sahaja menghargai seni, tetapi juga memahami pentingnya komunikasi dan interaksi dengan penonton secara moden.

Secara keseluruhannya, Konsert ''Kasih Kekasih 25 Tahun'' bukan sahaja meraikan pencapaian Inteam dalam industri muzik, tetapi juga m**enegaskan bahawa muzik nasyid masih relevan dan diminati oleh generasi lama dan baharu.** Sambutan hangat terhadap konsert ini memperlihatkan bahawa legasi Inteam terus hidup sebagai fenomena muzik nasyid, yang berjaya mengekalkan pengaruh, penghayatan, dan mesej rohani selama 25 tahun.

== Konsert Nur Kasih Inteam 25 Tahun ==
Berikutan kejayaan Konsert Kasih Kekasih pada 28 September yang lalu, Inteam telah mengumumkan bahawa mereka akan tampil dengan konsert mega dengan kerjasama Icon Entertainment iaitu **“Konsert Nur Kasih Inteam 25 Tahun”**  yang akan diadakan pada 1 Februari 2026 di **Axiata Arena, Bukit Jalil, Kuala Lumpur*'. Konsert ini dianjurkan bagi meraikan 25 tahun perjalanan gemilang kumpulan nasyid tersohor, Inteam yang telah mencuri hati peminat dari generasi ke generasi.  

Sepanjang suku abad, Inteam bukan sahaja menampilkan karya-karya yang indah dan penuh makna, malah kejayaan mereka bertahan lama dalam industri muzik nasyid menjadikan momen ini amat dinanti-nantikan oleh para peminat setia.

Fenomena viral semula Inteam di media sosial menambahkan lagi keterujaan peminat. Pembelian tiket “Inteam Kasih Kekasih 25 Tahun” bagaikan satu *battle* (pertarungan) sengit, tiket habis dijual dalam sekelip mata, menandakan besarnya kasih dan sokongan peminat terhadap kumpulan nasyid legenda ini. Sambutan hangat ini membuktikan bahawa muzik dan mesej Inteam masih relevan dan dekat di hati ramai orang walaupun selepas 25 tahun berkarya.

Konsert ini dijangka menjadi pengalaman yang penuh emosi, nostalgia, dan kenangan manis, di mana peminat berpeluang mengimbau kembali setiap karya Inteam yang inspiratif dan menyentuh hati. Ia bukan sekadar persembahan muzik, tetapi juga satu penghargaan kepada dedikasi dan perjalanan seni kumpulan ini, serta perayaan kasih sayang yang tidak berbelah bahagi daripada pengikut setia mereka sepanjang dua dekad setengah.

== Trivia ==
* Selepas lebih 20 tahun berada dalam industri, Inteam sememangnya boleh berbangga kerana setiap daripada mereka berjaya dalam bidang masing-masing. Kemantapan vokal setiap anggota Inteam serta lagu-lagu yang berkualiti menjadikan mereka antara kumpulan nasyid yang kekal utuh sehingga kini.
* Inteam kini merupakan sebuah nama yang besar di mana mereka mempunyai empayar sendiri iaitu Inteam Group Of Companies yang merangkumi [[Inteam Records]] (kini Inteam Digital), Inteam Publishing & Inteam Marketing. Syarikat yang mula ditubuhkan pada tahun 2005 itu kini menjual pelbagai jenis barangan seperti album, buku-buku ilmiah, cenderamata, produk makanan dan minuman serta banyak lagi.
* Biarpun Rahim mula menganggotai In-Team secara komersial pada tahun 2002, Rahim sebenarnya merupakan antara anggota terawal yang pernah menyertai In-Team sebelum kemasukan Hisyam dan Suhaimi. Rahim pernah menyertai Konsert Keranamu Kosovo di Stadium Negara, Kuala Lumpur pada tahun 1999 sebagai penyanyi latar bersama Syah, Hazamin dan KZ.
* Rahim juga merupakan calon terawal yang hendak dimasukkan dalam senarai akhir barisan anggota In-Team. Namun Rahim tidak dapat menyertainya kerana beliau telah berpindah ke UIA Gombak (kampus induk) satu semester lebih awal daripada anggota In-Team yang lain selain ingin mengutamakan pelajaran atas amanat orang tuanya.
* Selepas keluar dari In-Team pada tahun 2002, Hisyam kemudiannya menubuhkan kumpulan nasyid baharu iaitu [[DeHearty]] yang membuat kemunculannya pada tahun 2004. Kumpulan nasyid yang bernaung di bawah label [[NAR Records]] ini popular dengan beberapa lagu hit, antaranya *Inspirasi Hati* dan *Permata Yang Dicari*. Biarpun kumpulan ini tidak lagi aktif tambahan pula Hisyam kini kembali bersama Inteam, lagu-lagu DeHearty masih diingati peminat nasyid sehingga kini.
* Lagu *Wanita* ciptaan Hisyam yang menjadi salah satu single Inteam pada tahun 2020 sebenarnya adalah lagu asal beliau bersama DeHearty yang popular pada tahun 2005 menerusi album *Insan Istimewa''.
* Tidak seperti Syah, Hazamin dan Rahim yang menguruskan Inteam Group Of Companies, Hisyam yang berkhidmat di FELDA selama 20 tahun kini memegang jawatan sebagai Ketua Pegawai Eksekutif (CEO) di Waqaf FELDA.
* Hazamin yang dilahirkan pada 7 November 1980 mempunyai saudara kembar perempuan yang bernama Siti Hazrin.
* Suhaimi yang meninggalkan In-Team pada tahun 2005 telah bertemu jodoh dengan Nordiana Mohd Naim atau Ina Naim yang ketika itu juga merupakan artis sesyarikat beliau di Hijjaz Records.

## Pautan luar
* 
* 
*